Lof vir politieke strydros Colin EglinColin Eglin Eglin (88) is Vrydagaand in ŉ sorgsentrum in Kaapstad oorlede. Hy was leier en medestigter van die Progressiewe Party en was ook later ŉ DA-LP. Helen Zille, leier van die DA, het Eglin beskryf as ŉ merkwaardige Suid-Afrikaner met internasionale statuur. Sy sê hy het ŉ groot bydrae gelewer in die stryd teen apartheid en om te help om ŉ vreedsame oorgang na demokrasie te maak. “Ons eer sy besondere intellek, sy sterk toewyding, sy onsentimentele empatie en sy onwrikbare deursettingsvermoë vir die saak van demokrasie in Suid-Afrika,” het Zille gesê. “Ons vier die lewe van ‘n waarlik uitsonderlike Suid-Afrikaner.” Mamphela Ramphele, leier van Agang, het Eglin as “visioenêr” beskryf en sê hy het nooit opgegee in die stryd vir vryheid en menseregte nie. “Colin Eglin was ŉ buitengewone man en sy kaliber van leierskap ontbreek in die huidige regering.”